**Επίσκεψη στη Μεγάλη Ελλάδα - 3**

Αφήνοντας πίσω μας τον Τάραντα, τη μοναδική αποικία των Σπαρτιατών στη Μεγάλη Ελλάδα, πήραμε το δρόμο για το λιμάνι Βίλα Σαν Τζιοβάνι προκειμένου από εκεί να διασχίσουμε με φέριμποτ το στενό που χωρίζει την ηπειρωτική Ιταλία με τη Σικελία. Σημερινός μας προορισμός η Μεσσήνη όπου θα διανυκτερεύαμε.

Η διαδρομή των 350 χιλιομέτρων είναι γεμάτη χωριά. Δύο πράγματα με εντυπωσίασαν περισσότερο. Πρώτον ότι οι Ιταλοί δεν αφήνουν σπιθαμή γης που να μην την καλλιεργήσουν και δεύτερον ότι το οδικό δίκτυο είναι γεμάτο με αερογέφυρες που «τρέχουν» δίπλα από τις πλαγιές λόφων και βουνών. Είναι φανερό ότι οι προς δυσμάς γείτονές μας προτιμούν τις αερογέφυρες από τις σήραγγες. Ορισμένες μάλιστα από αυτές είναι τόσο ψηλές που κοιτώντας από το παράθυρο του πούλμαν νομίζεις ότι ταξιδεύεις με αεροπλάνο!

Όταν φθάσαμε στη Βίλα Σαν Τζιοβάνι ήταν ήδη αργά το απόγευμα. Ο ήλιος είχε κατηφορίσει αρκετά προσδίδοντας στο τοπίο υπέροχες ροδοκόκκινες αποχρώσεις.

Στο λιμάνι γινόταν χαμός! Χιλιάδες πούλμαν, φορτηγά και ιδιωτικά αυτοκίνητα σε ατελείωτες ουρές περίμεναν για να περάσουν απέναντι, στη Σικελία. Οι αφίξεις και αναχωρήσεις των φέριμποτ αδιάκοπες. Όταν τελικά επιβιβαστήκαμε και άρχισε το 15λεπτο ταξίδι προς τη Μεσσήνη, η θέα μάς αποζημίωσε για την ταλαιπωρία της πέρα του δέοντος αναμονής. Οι εικόνες τόσο της Βίλα Σαν Τζιοβάνι, που αφήναμε πίσω μας, όσο και της Μεσσήνης που πλησιάζαμε, μοναδικές.

Θα πρέπει να προσθέσω ότι ο στενός πορθμός έχει και αυτός την ελληνική μυθολογική του πινελιά. Εδώ ήταν ο δεύτερος τόπος «κατοικίας» της Σκύλλας και της Χάρυβδης, των δύο μυθικών τεράτων που σκόρπιζαν τον τρόμο και το θάνατο στους ναυτικούς που περνούσαν το στενό. Αξίζει να σημειωθεί ότι αρχικά τα δύο τέρατα δρούσαν στα στενά του Βοσπόρου αλλά αργότερα η μυθογράφοι αποφάσισαν ότι χρειαζόντουσαν αλλαγή τοπίου και τα «μετέφεραν» στον πορθμό της Μεσσήνης. Ένας μύθος ήταν και όπως ήθελε ο καθένας τον… «μαγείρευε» βάζοντας όσο αλάτι και πιπέρι του άρεσε.

Ο μύθος πάντως άφησε τη σφραγίδα του. Λίγο βορειότερα από τη Βίλα Σαν Τζιοβάνι, στην ηπειρωτική Ιταλία, υπάρχει μια κωμόπολη με το όνομα Σκύλλα (Scilla στα ιταλικά).

Όταν τελικά φθάσαμε στο ξενοδοχείο μας στη Μεσσήνη νομίζαμε ότι μπαίναμε στο Αρχηγείο της Ιταλικής Αστυνομίας! Μέσα στο μεγάλο υπαίθριο χώρο στάθμευσης του ξενοδοχείου υπήρχαν αστυνομικά λεωφορεία, κλούβες, περιπολικά και πολλοί, παρά πολλοί, αστυνομικοί. «Δεν μπορεί να’ ναι για μας» σκέφθηκα. Όλοι μας στο πούλμαν ανήκαμε στην κατηγορία των καλών «παιδιών». Λίγο αργότερα μάθαμε ότι όλη η περιοχή είχε γεμίσει αστυνομικούς εν αναμονή μεγάλου αριθμού παράνομων μεταναστών! Τι Μυτιλήνη, τι Μεσσήνη, δηλαδή!

Μετά το δείπνο πήγαμε απ’ ευθείας για ύπνο. Οι αποστάσεις που διανύσαμε όλη μέρα και το περπάτημα στους τόπους ενδιαφέροντος είχαν αφήσει τα σημάδια τους. Εξάλλου χρειαζόμασταν τη ξεκούραση γιατί την επομένη το πρόγραμμα ήταν γεμάτο με επισκέψεις σε πολλά αξιοθέατα.

**ΣΤΗΝ ΤΑΟΡΜΙΝΑ**

Η Ταορμίνα βρίσκεται 50 περίπου χιλιόμετρα νοτιοδυτικά της Μεσσήνης και είναι μια από τις ωραιότερες περιοχές της Σικελίας. Κτισμένη πάνω στις πλαγιές ενός λόφου (υψόμετρο 210 μέτρα) είναι μια γραφική κωμόπολη 11 περίπου χιλιάδων κατοίκων με πολύ τουρισμό που παρουσιάζει τεράστιο ιστορικό ενδιαφέρον και προσφέρει από ψηλά απίστευτη θέα.

Η Ταορμίνα είναι το αρχαίο Ταυρομένιο και ιδρύθηκε από τους αποίκους της Νάξου Σικελίας!

Στο ψηλότερο σημείο της πόλης βρίσκεται το αρχαίο ελληνικό θέατρο – ένα από τα ωραιότερα που διασώζονται.

Από την κορυφή της πλαγιάς, πάνω στην οποία είναι κυριολεκτικά γαντζωμένη η Ταορμίνα, η θέα είναι απλά απερίγραπτη! Στα πόδια σου απλώνεται η πόλη, λίγο πιο κάτω η θάλασσα, στο βάθος βορειοδυτικά το επιβλητικό ηφαίστειο Αίτνα (υψόμετρο 3329 μέτρα), που συνεχώς «καπνίζει» απειλητικά από τους δύο κρατήρες του, και ανατολικά το καταγάλανο Ιόνιο Πέλαγος.

 Η τελευταία έκρηξη της Αίτνας σημειώθηκε στις 16 Μαρτίου του 2017 με αποτέλεσμα να τραυματιστούν δέκα άτομα μεταξύ των οποίων και τα μέλη ενός τηλεοπτικού συνεργείου του BBC. Οι τραυματισμοί ήταν αποτέλεσμα των εκρήξεων που σημειώνονταν όταν το μάγμα ερχόταν σε επαφή με το χιόνι!

Και με αυτό το… εκρηκτικό φινάλε θα σας αφήσω για σήμερα. Ραντεβού την επόμενη εβδομάδα και μη ξεχνάτε ότι από εσάς –και μόνο από εσάς– εξαρτάται η καλοπέρασή σας.

Γιώργος Μεσσάρης

**ΣΤΙΣ ΦΩΤΟΓΡΑΦΙΕΣ: Α. Φεύγοντας από τη Βίλα Σαν Τζιοβάνι για τη Μεσσήνη. Η διάσχιση του πορθμού διαρκεί μόλις 15 λεπτά. Β. Η πανέμορφη Ταορμίνα (το αρχαίο Ταυρομένιο) γαντζωμένη πάνω στα βράχια. Αριστερά το ηφαίστειο Αίτνα καπνίζει αδιάκοπα, υπενθυμίζοντας στους πάντες ότι είναι ακόμα ζωντανό και επικίνδυνο. Γ. Το υπέροχο αρχαίο θέατρο της Ταορμίνας που βρίσκεται στην κορυφή του λόφου και με την επιβλητική του εμφάνιση διαλαλεί στους τουρίστες το πέρασμα των αρχαίων Ελλήνων από την περιοχή.**

* Οποιοδήποτε σχόλιό σας μπορείτε να το στείλετε στο ΜΜΕ που φιλοξενεί το δημοσίευμα ή στην ηλεκτρονική μου διεύθυνση και εγώ θα το μεταβιβάσω: georgemessaris@gmail.com
* **Μία από τις τελευταίες παραγωγές ΝΤΟΚΙΜΑΝΤΕΡ του Γιώργου Μεσσάρη: ΚΕΦΑΛΛΟΝΙΑ ΚΑΙ ΙΘΑΚΗ – ΛΟΥΛΟΥΔΙΑ ΤΟΥ ΠΕΛΑΓΟΥΣ. Για να αποκτήσετε το DVD επισκεφθείτε την ιστοσελίδα μας** [http://www.omegadocumentaries.com](http://www.omegadocumentaries.com/%CF%80%CE%B1%CF%81%CE%B1%CE%B3%CE%B3%CE%B5%CE%BB%CE%B9%CE%B5%CF%83) **ή επικοινωνήσετε με τον ίδιο στην προαναφερόμενη ηλεκτρονική διεύθυνση.**